Gumiipari helyzetkép 2012

A gumiipar jelenlegi helyzete színes képet mutat, ágazatunk a két véglet között van cégtől függően. Az autóiparhoz szorosan kapcsolódó termékek (abroncs, légrugó, autóipari gumialkatrészek, stb) piaca „éledező” képet mutat – van, ahol megközelíti a válság előtti termelési szintet – de alapjában véve még a stagnáló a piaci előrejelzés. A cégeknél jellemző a minimális raktárkészlet (a világon mindenhol minimalizálták az „elfekvő” készleteket), de ezért nagyobb flexibilitást várnak el a termelő egységektől. A piacok szezonalitása sokkal érezhetőbbé vált, ami a munkavállalótól nagyobb munkaidő „rugalmasságot” vár el (az ágazatban munkaidő keretben foglalkoztatnak - 4 hótól az 1 éves időszakig terjedően – ami az alacsonyabb termelési szintű hónapokban komoly foglalkoztatási és jövedelem problémákat okoz). Az egyéb műszaki termékek (olajipari tömlő, heveder) helyzete jó. Annak ellenére, hogy bizonyos termékek termelési szintje alacsonyabb a tavalyinál, nagyon jó nyereséggel zárják az évet.

Bár szinte mindenhol hatékonyság növelésről számolhatunk be, ezek ellenére a foglalkoztatottak létszáma a tavalyihoz képest az ágazatban nőtt, de jellemzően bérelt munkaerővel (illetve a beruházások beindulásának köszönhetően – pl. Hankook)

A nyári munka törvénykönyv változás a meglévő Kollektív Szerződéseket nem érintette (nem érkezett módosító szándék még a munkáltatóktól). Ami látható, hogy míg a pl. a műszak pótlékban nem szándékoztattak változtatni, a munkaidő rugalmasság miatt a szabadságok kiadását szándékozzák az új törvény szerint alkalmazni (elrendelt szabadság, mint leállást helyettesítő eszköz – a munkáltató több részletben is kiadja a szabadságot – az idáig szabályozott kettő alkalom helyett) jellemzően akkor, mikor csökkentett termelés van.
Néhány cégnél elkezdődtek a jövő évi bértárgyalások első lépései, jellemzően az ez évi inflációs számokat veszik figyelembe. Megjegyzés: ezeken a területeken jellemzően termelés felfutás várható a következő évben.

Az elvárt béremelést az ágazatban végrehajtották (voltak olyan cégek ahol csak kis létszámban voltak érintettek – szerencsére ilyen is van).

Ágazati KSZ kötésre nincs remény, nincs semmilyen készség a nagyobb munkáltatók részéről egy komolyabb szövetség létrehozására. A kormányzat kiválasztva néhány munkáltatót valamilyen konzultációt kezdett, de erről konkrét információnk nincs.

Céges helyzetkép:

Michelin

Elvárt béremelés végrehajtva (aránylag kisebb létszámot érintett, illetve „jogkövető” magatartás a cég részéről), inflációs emelés a kafetéria és az egyéb juttatásokban, 5,5%-os átlag béremelés. Nagy termelés ingadozás Budapesten (szezonalítás miatt), Nyíregyházán csak bizonyos területeken. KSZ módosításra (törvény változás miatti) munkáltatói kezdeményezés nincs. Műszakpótlékok változatlanok maradtak – magasabb, mint a törvényi szint. Foglalkoztatottak száma 1900 fő

Bridgestone

Termelés ingadozás szintén magas (30-80% közötti kihasználtsággal működnek). 2 éve beruházás „előkészítés” zajlik, de nem kedvez sem a japán, sem a magyarországi gazdasági környezet. Az esetleges beruházással kb 500 fővel bővülne a foglalkoztattak száma. Foglalkoztatottak száma cc 500 fő. Jelenleg a szakszervezet csak a háttérben dolgozik – nagy a munkáltatói nyomás velük szemben.

Vibracoustic

 A válság előtti 450 fős létszám jelenleg 250 fő + 70 fő bérelt munkaerő (növekedés a tavalyihoz képest). Elvárt béremelést végrehajtották. Új bérbesorolás volt januártól - 3 kategória, béremelés kategóriától függően 10-20% közötti. Tulajdonos váltás történt félévkor (svéd tulajdonos 50%-ban), következménye, hogy nem tudni fog-e működni az EÜT. 2007 óta először van akkora árbevételük, a jövő évi termelési szint megközelíti a 2007 évit. Az új tulajdonosi szerkezetben erősödik a szakszervezet ellenesség (nem telephelyen – központilag). Újságcikkek jelentek meg beruházásról, a telephely vezetés sem tud róla… Bértárgyalást megkezdték.

ContiTech – Szeged

Stabil termelési helyzet (a válság nem érintette az olajipart), egyedül a heveder üzletágban van termelés csökkenés, de a nyereség ennek ellenére nőtt. 500 főt alkalmaznak, nem terveznek a törvényi változások miatt KSZ módosítást. Bértárgyalást megkezdték.

ContiTech – Makó, Vác

Nyereséges telephelyek, beruházások indulása (kapacitás növelés, műszaki fejlesztés). 4 hónapos munkaidő keret miatt sok vita a munkáltatóval (túlóra, maximális heti munkaidő eltérő értelmezése). Átalakították a bérrendszert – más normaszabályok. Eredménye: szintén konfliktus várható. Minimális változás a munka törvénykönyve miatt. Sajnos Vácon megalakult egy LIGA szakszervezet – önös cél – egyeztetésben, munkában érdemileg semmit nem csinálnak. Együttműködni nem hajlandóak. Foglalkoztatottak száma cc 2000 fő.

Hankook

Foglalkoztatottak száma cc 2100 fő. Legnagyobb termelői kapacitással rendelkező gyáregység az ágazatban, egész évben maximális kiterheltséggel működik. Tervben van egy hasonló méretű gyáregység telepítése jövő évben, ennek hatására a létszám kb 600 fővel fog növekedni. A munkáltató szakszervezet ellenessége továbbra sem változik, jelenleg is peres eljárások vannak a szakszervezet és a Hankook között. Állami tisztségviselőtől (Czomba) ígéret?! a KSZ tárgyalásokhoz. Fluktuáció nagyon magas – 6-800 fő évente! Elvárt béremelés megvalósult. E felett fizikai 5%, szellemi 2+2% emelés.

Budapest, 2012.09.18